[Foto’s] Padtoets: Mitsubishi-markaandeel ŉ raaisel | Maroela Media
[Foto’s] Padtoets: Mitsubishi-markaandeel ŉ raaisel
Mitsubishi Outlander 2.4 GLS (Foto: Mitsubishi)
Wanneer verkoopsyfers van sekere vervaardigers baie laag en die produk swak is – dan is die resultaat vanselfsprekend. Wanneer die verkoopsyfers baie hoog is, en die produk, diens en naverkopebystand puik is – is die resultaat weereens vanselfsprekend.
Die feit dat Mitsubishi nie honderde meer voertuie ŉ maand verkoop nie is vir my ŉ raaisel. Daar is nie ŉ slegte voertuig in hul aanbieding nie, al is ek nie gaande oor die ASX nie, is dit steeds ŉ billike voertuig in sy prysklas – en Mitsubishi se stapelmodel. Mitsubishi het maar 113 eenhede verkoop in Augustus. Dit is net meer as Peugeot, JMC en Subaru. JMC is ŉ Sjinese handelsmerk wat nog moet naam maak in Suid-Afrika – al speel hulle op ŉ heel ander veld as Mitsubishi in die LCV-mark en onderste range van die prysleer.
In die vroeë 2000’s het derduisende Pajero-voertuie rondgerits. Colt-bakkies was amper so gewild soos Hilux, Ranger en Hardbody. Ek is oortuig dat Mitsubishi in die duisende voertuie ŉ maand verkoop het. So wat het gebeur? Wisselkoers. En die feit dat Mitsubishi slegs invoer, so geen uitvoerkrediete by die staat kry nie. Op elke rand wat by invoer betrokke is, moet hulle invoerbelasting betaal. En dan, die instroming van goedkoper voertuie deur verskeie handelsmerke maak Mitsubishi se taak amper onmoontlik.
Hoekom die geskiedenisles? Ons het onlangs die Mitsubishi Outlander 2.4 GLS op toets gehad. Ek het aanvanklik gedink, ai – hoekom ŉ 2.4-viersilinderpetrol, met ŉ palwisseltransmissie. Nee, man. Maar – die Outlander het my verkeerd bewys.
Ek is nie ŉ 2.4-viersilinder se grootste liefhebber nie. Ook nie van ŉ CVT (palwisseltransmissie) nie. Maar – die pakket op die Outlander werk heeltemal goed. Die enjin bied 123 kW en 222 Nm. Dit voel heeltemal voldoende op die pad. Die Outlander pak ŉ langafstandreis op snelweë moeiteloos aan. Vanaf die Internasionale Lughawe OR Tambo na my huis in die noorde van Pretoria het die Outlander ŉ asemrowende 6.3 ℓ/100 km gebied. Ek het wel baie rustig gery – maar myself verkeerd bewys dat ŉ 2.4-viersilinder nie altyd swaar is op brandstof nie.
Die binneruim van die Outlander is lekker luuks. Daar is ŉ magdom speelgoed om jou veilig en deeglik vermaak te hou tydens jou reise. Daar is ŉ ingeboude DVD-sisteem vir die agterste passasiers. Die leerbekleedsel is lekker gemaklik en die bestuurdersitplek elektries verstelbaar. Die derde ry sitplekke plaas die Outlander in ŉ klein mark van kompakte 7-sitplek-sportnutse met allewielaandrywing. Die indrukwekkende Rockford Fosgate-klankstelsel is fantasties vir dié van ons wat ons musiek hard wil luister.
Ritgehalte is uiters gemaklik en padhouvermoë voldoende vir ŉ mediumgrootte sportnuts. Wat beïndruk, is die stilte teen 120 km/h in die kajuit – behalwe as die Rockford Fosgate oopgedraai is. Die Outlander se ontwerp is vir my regtig mooi en netjies. Die feit dat daar ŉ Mitsubishi-allewielaandrywingstelsel is, stel my ook gerus dat die Outlander sal gaan net waar jou lewenstyl jou lei.
Die spesifikasievlak, 7 sitplekke en allewielaandrywing maak die Outlander ŉ veeldoelige ryding. Teen sy mededingers is hy regtig goed geprys en mens kry nie die luukshede in die groter bakkie-gebaseerde 7-sitplek-motors soos Fortuner, Everest en Pajero Sport nie – tensy jy nog ŉ paar bokke uithaal. Ek’t nie gedink ek sou van die Outlander hou nie, maar dit is regtig ŉ lekker voertuig vir dié van ons met baie kinders.
Daar is net een model in dié reeks:
Mitsubishi Outlander 2.4 GLS 123kW/222Nm 8.2ℓ/100km 3 jaar/100 000 km-waarborg
5 jaar/90 000 km-diensplan R549 900
Nissan X-Trail 2.5 4×4 SE 126kW/233Nm 8.3ℓ/100km 6 jaar/150 000 km-waarborg
3 jaar/90 000 km-diensplan R421 900
Land Rover Discovery Sport Pure Si4 177kW/340Nm 8ℓ/100km 3 jaar/100 000 km-waarborg
5 jaar/100 000 km- omvattende instandhoudingsplan R659 368
Tussen die mededingers kan die Nissan nie met die Mitsubishi op spesifikasievlak meeding nie. Die Mitsubishi is baie beter toegerus. Die Mitsubishi en Nissan kan nie met die Land Rover se enjin meeding nie, maar sy prys sit hom weer in ŉ ander klas. Ek sou hier die middelman kies en die Outlander koop.
[Foto’s] Padtoets: Dié Clio wil aan die kraag gegryp word
Ek ry ‘n 2004-model Outlander en is baie, baie tevrede met die outjie. Hy hou net aan en aan met ry (nou al vir 200 000 km.) en vra net brandstof en gereelde dienste. Ek wonder ook baie waarom hy nie baie meer gewild is nie. M.i. vergelyk hy loshande met enige Toyota teen ‘n baie beter prys. Miskien moet Mistsubishi meer aan advertensies bestee.
Onthou Suid Afrikaners koop net voetuie wat “tough” lyk wat ook die tweedehandse pryse opstoot. Dis dan ook die beeld wat hier bemark word. Veiligheid is nie hoog op die lys nie en sommige voetuie word met laer veiligheid is S.A. verkoop omdat die vervaardigers, handelaars en regering die geld jaag en dit skep mos werk. Van ons voertuie kry jy nie in die eerste wêreld of as jy kry het hulle hoër veiligheidsheid spesifikasies.
Goeie karre (ek het self ‘n Clubcab v6 wat net aanhou en als doen wat verwag word sonder ‘n oomblik se gekerm) maar ek dink Mitsubishi se naverkope diens en onderdele se beskikbaarheid is nie op die standaard van die ou brood en botter staatmakers soos Nissan, Toyota, Ford en Volkswagen nie. Hulle nasionale netwerk is ook erg klein in vergeleke met die ander. Niemand is lus om ver te ry om ‘n kar te laat diens nie. Lexus sit met dieselfde situasie in ‘n mate. Produk is goed maar die ondersteuning knor.
Was dit situasie anders toe dit nog deel van M-B was?
Volgens my het Mitsubishi dramaties agteruit geboer na April 2011 se skeisaak?
Mitsubishi maak puik voertuie. So ook Subaru maar ly aan dieselfde naverkope diens probleme. Een ding waaraan julle gewoond sal moet raak is CVTs. Hulle word al hoe meer gewild. Al die outomatiese ratkaste van Honda, Subaru en Toyota se hibriede voertuie het CVTs. Ek ry ‘n Nissan met ‘n CVT en verkies dit bo ‘n gewone outomatiese ratkas.